
Text rozhodnutia
Súd: Krajský súd Bratislava Spisová značka: 4K/66/2003 Identifikačné číslo súdneho spisu: 1003896442 Dátum vydania rozhodnutia: 08. 12. 2015 Meno a priezvisko sudcu, VSÚ: JUDr. Lýdia Noskovičová ECLI: ECLI:SK:KSBA:2015:1003896442.4
Uznesenie Krajský súd v Bratislave v konkurznej veci úpadcu: ZVL SVM - Spoločnosť pre výrobu motocyklov, s.r.o. v konkurze, Centrum 12/17, 017 01 Považská Bystrica, IČO: 31 618 821, s ustanoveným správcom konkurznej podstaty JUDr. Michalom Strakom, Hlavná 6, 927 01 Šaľa, takto
r o z h o d o l :
Súd z r u š u j e konkurz vyhlásený na majetok úpadcu: ZVL SVM - Spoločnosť pre výrobu motocyklov, s.r.o. v konkurze, Centrum 12/17, 017 01 Považská Bystrica, IČO: 31 618 821, podľa § 44 ods. 1 písm. a) a d) zákona č. 328/1991 Zb. v znení neskorších predpisov.
Súd z b a v u j e JUDr. Michala Straku, Hlavná 6, 927 01 Šaľa, funkcie správcu konkurznej podstaty.
o d ô v o d n e n i e :
Uznesením tunajšieho súdu č. k. 4K 66/2003-35 zo dňa 27.04.2004 bol vyhlásený konkurz na majetok úpadcu. Súd zároveň v predmetnom uznesení ustanovil do funkcie správcu konkurznej podstaty Mgr. Zuzanu Dutkovú, advokátku, sídlom kancelárie správcu Sabinovská 14, Bratislava.
Uznesením č. k. 4K 66/2003-152 zo dňa 09.03.2010 súd z dôvodu úmrtia správcu konkurznej podstaty Mgr. Zuzany Dutkovej ustanovil do funkcie správcu Mgr. Michala Straku, v tom čase sídlom kancelárie správcu Nám. 1. mája 14, 921 01 Piešťany.
Správca konkurznej podstaty JUDr. Michal Straka predložil súdu dňa 05.08.2015 konečnú správu o speňažení majetku z podstaty a o vyúčtovaní odmeny a výdavkov správcu. Voči konečnej správe neboli v zákonnej 15-dňovej lehote podané námietky úpadcom, ani konkurznými veriteľmi, a preto súd konečnú správu schválil uznesením pod č. k. 4K 66/2003-267 dňa 05.10.2015. Uznesenie nadobudlo právoplatnosť dňa 10.11.2015.
Z obsahu konečnej správy vyplývalo, že speňažením majetku úpadcu bol získaný do podstaty príjem vo výške 1.000,- Eur, na účte úpadcu ku dňu vyhlásenia konkurzu sa nachádzali finančné prostriedky vo výške 8,50 Eur. Odmena správcu bola určená a priznaná vo výške 829,85 Eur, súdny poplatok za konkurzné konanie bol vypočítaný zo sumy získanej speňažením vo výške 12,00 Eur. Suma 166,65 Eur bola použitá na čiastočnú úhradu pohľadávky proti podstate - vedenia účtovníctva, fakturovaného vo výške 200,00 Eur. Po vydaní tejto čiastky správcovi konkurznej podstaty nezostali na účte žiadne finančné prostriedky na uspokojenie pohľadávok konkurzných veriteľov uznaných a zaradených do tried a z tohto dôvodu správca zároveň s predložením konečnej správy požiadal o zrušenie konkurzu a zbavenie funkcie.
Opatrením súdu č. k. 4K 66/2003 - 253 zo dňa 01.06.2015 súd vydal súhlas s vylúčením majetku z podstaty - prenosná budova - hangárový sklad
- ochranná známka - hnuteľný majetok.
Z predloženého návrhu správcu na vylúčenie majetku z konkurznej podstaty úpadcu zo dňa 26.05.2015 mal súd za preukázané, že v prípade prenosnej budovy - hangárového skladu, sa jednalo o hnuteľný majetok (umiestnený na cudzom pozemku), ktorý nebol nikdy vedený na liste vlastníctva a v čase vyhlásenia konkurzu už nepatril do majetku úpadcu. Prenosný sklad fyzicky neexistoval, a tento majetok bol odstránený skutočným vlastníkom uvedenej budovy a pozemku z bezpečnostných dôvodov. Ďalej súd zistil, že Úrad priemyselného vlastníctva listom zo dňa 10.01.2013 oznámil správcovi konkurznej podstaty, že ochrannú známku: ZVL SVM - Spoločnosť pre výrobu motocyklov, s.r.o., Centrum 12/17, 017 01 Považská Bystrica, IČO: 31 618 821, neeviduje v registri ochranných známok. Čo sa týka ostatného hnuteľného majetku úpadcu, na základe zisťovania správcom konkurznej podstaty bol tento vedený iba nedopatrením v účtovníctve, pretože fyzicky sa nikde nenachádzal. Uvedený majetok úpadcu nebolo z vyššie uvedených dôvodov možné speňažiť postupom v zmysle zákona č. 328/1991 Zb. o konkurze a vyrovnaní v znení platnom pre toto konkurzné konanie (ďalej len „ZKV“) v rámci verejných ponukových konaní, a preto bol z konkurznej podstaty vylúčený.
Súdny poplatok za konkurzné konanie vo výške 12,00 Eur bol uhradený správcom konkurznej podstaty dňa 02.12.2015.
Súd v priebehu celého konania skúma, či sú splnené podmienky na to, aby sa mohlo v konaní pokračovať. Jednou z podmienok je, aby dlžník mal majetok postačujúci aspoň na úhradu trov konania (§ 5 ZKV).
Súd na základe konečnej správy správcu konkurznej podstaty zistil, že úpadca nemá ďalší majetok, ktorý by bolo možné speňažiť v rámci ponukových kôl a uspokojiť čo i len čiastočne nároky konkurzných veriteľov 1. triedy rozvrhovým uznesením, a ktorý by postačoval na ďalšie krytie nákladov konania, pretože finančné prostriedky získané z predaja majetku patriaceho do konkurznej podstaty na pokrytie týchto výdavkov nepostačujú.
V zmysle § 44 ods. 1 písm. a) ZKV, súd uznesením zruší konkurz, v ktorom nedošlo k potvrdeniu núteného vyrovnania, ak zistí, že tu nie sú predpoklady pre konkurz.
V zmysle § 44 ods. 1 písm. d) ZKV, súd uznesením zruší konkurz, v ktorom nedošlo k potvrdeniu núteného vyrovnania, ak zistí, že majetok úpadcu nepostačuje na úhradu výdavkov a odmeny správcu, pričom neprihliada na veci a pohľadávky vylúčené z podstaty, a podľa ods. 4 citovaného ustanovenia, súd zbaví správcu funkcie.
Súd na základe vyššie uvedených skutočností, v zmysle ust. § 44 ods. 1 písm. a) a písm. d) ZKV a ods. 4 cit. ustanovenia, zrušil konkurz a súčasne správcu konkurznej podstaty zbavil jeho funkcie.
Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu.
Žiaden z účastníkov nemá právo na náhradu trov konania § 150 O.s.p..
Správca oznámi súdu, či ukončil účtovnú závierku úpadcu.
Poučenie:
Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. V odvolaní je potrebné uviesť okrem všeobecných náležitostí (§ 42 ods. 3 O.s.p. v nadväznosti na § 66e ods. 1 ZKV) v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 204 ods. 1 a § 205 ods. 1 a 2 O.s.p. v nadväznosti na § 66 ods. 1 ZKV). Zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá (§ 45 ods. 1 ZKV).
Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu (§ 45 ods. 2 ZKV).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1003896442.4 (dáta aktuálne k 13. 11. 2026). Záväzné je znenie zverejnené súdom.




